REGULAMENTUL (CE) NR. 615/2008 AL CONSILIULUI
din 23 iunie 2008
de modificare a Regulamentului (CE) nr. 1405/2006 de stabilire a măsurilor specifice în domeniul agriculturii în favoarea insulelor mici din Marea Egee și de rectificare a Regulamentului (CE) nr. 1782/2003 de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 37,
având în vedere propunerea Comisiei,
având în vedere avizul Parlamentului European (1),
întrucât:
(1)
Articolul 1 din Regulamentul (CE) nr. 1405/2006 al Consiliului (2) stabilește domeniul de aplicare al regulamentului și definește noțiunea de „insule mici”. Experiența câștigată prin aplicarea regulamentului respectiv arată că domeniul de aplicare al regulamentului ar trebui adaptat.
(2)
Articolul 3 din Regulamentul (CE) nr. 1405/2006 instituie un regim specific de aprovizionare în vederea reducerii dificultăților legate de situația geografică deosebită a unor insule din Marea Egee care impune costuri de transport suplimentare pentru furnizarea de produse esențiale destinate consumului uman sau fabricării altor produse sau în calitate de inputuri agricole. Aceste produse esențiale sunt prevăzute în anexa I la tratat. Prin urmare, articolul 3 din Regulamentul (CE) nr. 1405/2006 ar trebui modificat astfel încât să cuprindă o trimitere la anexa I în cauză, limitând astfel domeniul de aplicare al articolului numai la produsele din respectiva anexă.
(3)
Articolul 6 din Regulamentul (CE) nr. 1405/2006 stabilește procedura de adoptare a normelor de aplicare a capitolului II din respectivul regulament. Deoarece o dispoziție asemănătoare este prevăzută la articolul 14 din Regulamentul (CE) nr. 1405/2006 și se referă la aplicarea întregului regulamentul, articolul 6 ar trebui eliminat.
(4)
Articolul 7 din Regulamentul (CE) nr. 1405/2006 introduce măsuri în favoarea producțiilor agricole locale în general, având astfel un domeniu de aplicare mai mare decât articolul 3. Prin urmare, articolul 7 din regulamentul respectiv ar trebui modificat pentru a include o trimitere la partea a treia titlul II din tratat, astfel încât să se aplice produselor solului, celor animaliere și pescărești, precum și produselor care au suferit o primă transformare și care sunt direct legate de aceste produse.
(5)
Articolul 9 litera (e) din Regulamentul (CE) nr. 1405/2006 menționează, printre măsurile de inclus în programul de sprijin, dispoziții referitoare la controale și sancțiuni administrative. Cu toate acestea, dispozițiile naționale referitoare la controale și sancțiuni administrative nu pot fi supuse aprobării în cadrul programului comunitar de sprijin al insulelor mici din Marea Egee, acestea putând fi doar comunicate Comisiei, în conformitate cu articolul 16 din regulamentul respectiv. Prin urmare, articolul 9 litera (e) ar trebui modificat astfel încât să excludă orice dispoziții privind controalele și sancțiunile administrative de inclus în programul prezentat de către autoritățile competente din Grecia.
(6)
Prin urmare, Regulamentul (CE) nr. 1405/2006 ar trebui modificat în consecință.
(7)
Majoritatea măsurilor la care se face referire în capitolul III din Regulamentul (CE) nr. 1405/2006 constituie plăți directe și, cu acest titlu, ar trebui să se facă trimitere la ele în Regulamentul (CE) nr. 1782/2003 al Consiliului (3). În urma unei greșeli, mențiunea cu privire la insulele din Marea Egee a fost eliminată din anexa I la Regulamentul (CE) nr. 1782/2003 prin articolul 20 alineatul (3) din Regulamentul (CE) nr. 1405/2006. Prin urmare, anexa I ar trebui corectată, cu efect de la data aplicării Regulamentului (CE) nr. 1405/2006,
ADOPTĂ PREZENTUL REGULAMENT:
Articolul 1
Regulamentul (CE) nr. 1405/2006 se modifică după cum urmează:
1.
La articolul 1, alineatul (1) se înlocuiește cu următorul text:
„(1) Prezentul regulament stabilește măsuri specifice privind sectorul agricol, pentru a remedia dificultățile cauzate de distanța și natura insulară a insulelor mici din Marea Egee, denumite în continuare «insulele mici».”
2.
La articolul 3, alineatul (1) se înlocuiește cu următorul text:
„(1) Se instituie un regim specific de aprovizionare pentru produsele agricole prevăzute în anexa I la tratat (denumite în continuare «produsele agricole»), care sunt esențiale în insulele mici pentru consumul uman, pentru fabricarea de alte produse sau ca inputuri agricole.”
3.
Articolul 6 se elimină.
4.
La articolul 7, alineatul (1) se înlocuiește cu următorul text:
„(1) Programul de sprijin cuprinde măsurile necesare pentru asigurarea continuității și a dezvoltării producțiilor agricole locale în insulele mici, în cadrul părții a treia titlul II din tratat.”
5.
La articolul 9, litera (e) se înlocuiește cu următorul text:
„(e)
măsurile luate pentru asigurarea unei aplicări eficiente și corespunzătoare a programului, inclusiv în materie de publicitate, de monitorizare și de evaluare;”.
Articolul 2
În anexa I la Regulamentul (CE) nr. 1782/2003, se adaugă liniuța următoare după „Posei”:
„Insulele din Marea Egee
Capitolul III din Regulamentul (CE) nr. 1405/2006 (4)
Plăți directe în sensul articolului 2, vărsate în temeiul măsurilor stabilite în programe
Articolul 3
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Cu toate acestea, articolul 2 se aplică de la 1 ianuarie 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 23 iunie 2008.